
REFERAT DE APROBARE A  PROIECTULUI DE HOTĂRÂRE


privind modificarea Regulamentului privind regimul finanţărilor nerambursabile alocate de la bugetul local pentru activităţi nonprofit culturale/ de tineret de interes local și proiecte culturale reprezentând angajamente din dosarul de candidatură Timișoara 2021 – Capitală Europeană a Culturii

Motivul emiterii proiectului de hotărâre

1. Descrierea situatiei actuale
Municipiul Timişoara a susţinut continuu şi a determinat prin finanţările acordate anual, de la bugetul local, promovarea şi derularea proiectelor cu finanțare nerambursabilă atât în domeniul cultural, cât și și de tineret, care s-au încadrat în politicile publice și în strategiile culturale și de tineret adoptate de municipalitate.
De-a lungul timpului, municipalitatea timișoreană a efectuat toate demersurile necesare pentru înscrierea Timișoarei în competiția europeană Capitale Culturale Europene, pe care în anul 2016 a și câștigat-o, devenind Capitala Europeană a Culturii pentru anul 2021. În ianuarie 2010, Timişoara şi-a anunțat intenţia de a candida pentru titlul de Capitală Europeană a Culturii 2021, iar prin HCLMT nr. 82/29.03.2011 s-a aprobat susţinerea candidaturii Timişoarei la titlul de Capitală Culturală Europeană după anul 2019, iar prin HCLMT nr. 395/22.09.2015 a fost aprobată candidatura Municipiului Timişoara şi angajamentul de susţinere financiară în perioada 2017-2022 pentru participarea Municipiului Timişoara la acţiunea Uniunii Europene ”Capitală Europeană a Culturii" pentru anul 2021 în România, în cazul în care Municipiul Timişoara este declarat oraş câştigător.
În tot acest timp, programele, proiectele și activitățile desfășurate de municipiul Timișoara au urmărit să pună în evidență diversitatea și dimensiunea europeană a ofertei culturale, să extindă accesul și participarea cetățenilor la actul cultural, să protejeze și să promoveze diversitatea culturală prin creșterea sentimentului de aparteneță la un spațiu cultural comun. 
2. Schimbări preconizate şi rezultate aşteptate
Prin HCLMT nr. 40/29.07.2016 s-a modificat Regulamentul privind regimul finanţărilor nerambursabile alocate de la bugetul local pentru activităţi nonprofit culturale şi de tineret de interes local aprobat prin Hotararea Consiliului Local 41/02.02.2016, în baza prevederilor Legii 350/2005 privind regimul finanţărilor nerambursabile din fonduri publice alocate pentru activităţi nonprofit de interes general. Acesta prevedea două domenii de aplicare pentru finanțările nerambursabile de la bugetul local,respective: proiecte cultural si de tineret ale căror condiții de eligibilitate sunt în concordanță cu strategia culturală a municipiului Timișoara pentru perioada 2014-2024 aprobată prin HCL nr. 535/31.10.2014 cu și strategia de tineret a municipiului Timişoara pentru perioada 2014-2020, aprobată prin HCL nr. 574/27.11.2014.
Pentru a veni în întâmpinarea sectorului cultural independent și pentru a consolida legăturile acestuia cu alte sectoare,  pentru a contura mai bine profilul internaţional al acestuia prin intermediul culturii, propunem modificarea Regulamentului privind regimul finanţărilor nerambursabile alocate de la bugetul local pentru activităţi nonprofit culturale şi de tineret de interes local, prin includerea unui nou domeniu de aplicare, respectiv: un apel de proiecte care să completeze programul cultural Timișoara 2021 – Capitală Europeană a Culturii, conform dosarului de candidatură pe baza căruia Timișoara a câștigat titlul de Capitală Europeană a Culturii în anul 2021.  
3. Alte informaţii:
Modificările propuse vor cuprinde ariile tematice, obiectivele și criteriile necesare pentru eligibilitatea proiectelor în procedura evaluării și selecționării acestora, restul prevederilor regulamentului rămânând neschimbate.
4. [bookmark: page2]Concluzii
Urmare a celor prezentate mai sus, propunem adoptarea unei hotărâri privind modificarea Regulamentului privind regimul finanţărilor nerambursabile alocate de la bugetul local pentru activităţi nonprofit culturale/ de tineret de interes local și proiecte culturale reprezentând angajamente din dosarul de candidatură Timișoara 2021 – Capitală Europeană a Culturii

